
	[bookmark: nev]LÁSZLÓ BALÁZS
lbazsi09@gmail.com

Középiskolai hallgató
Tatabányai Árpád Gimnázium

	PONGRÁCZ NOÉMI
[bookmark: _GoBack]pongracznoemi2003@gmail.com
Gazdálkodási és menedzsment
BA, 3. félév
Budapesti Gazdasági Egyetem
Pénzügyi és Számviteli Kar


Témavezető:
	Prof. Dr. Bakacsi Gyula
egyetemi tanár, BGE PSZK




Álom vagy ámítás? A magyar egyetemisták motivációi és tapasztalatai az MLM világában

Szinte mindenki számára ismerős a jelenség, amikor kapunk egy üzenetet egy régi ismerőstől, vagy éppen egy szimpatikus ismeretlentől, amiben egy kihagyhatatlan ajánlatot szeretne nekünk bemutatni. Van, aki válaszra sem méltatja, és van, akinek rögtön felcsillan a szeme a lehetőség hallatán. Érdemes-e megfontolnunk az ilyesfajta ajánlatokat? Miket érdemes ilyenkor mérlegelnünk?
Kutatásunk fő célja az volt, hogy megvizsgáljuk az egyetemisták és az MLM, mint munkalehetőség kapcsolatát. Szerettük volna feltárni, hogy miért olyan vonzó ezen korosztály számára ez a lehetőség, különös tekintettel azokra a tényezőkre, amelyek hozzájárulnak a csatlakozáshoz és az aktivitáshoz ezen hálózatokban. Erről szerettünk volna egy átfogó képet kapni, kitérve arra, hogy mennyire valósak az ígéretek, amiket ezek a cégek próbálnak eladni; mennyire válnak be az ehhez fűzött remények; illetve, hogy milyen előnyökkel és hátrányokkal jár az MLM.
Kutatásunk első részében szakirodalmi forrásokat gyűjtöttünk ebben a témában. Felhasználtunk többek között könyveket, cikkeket, illetve korábbi hasonló jellegű kutatásokat ebben a témában mind magyar, mind angol nyelven, hogy minél átfogóbb képet adhassunk a témáról. Ezután kvalitatív megközelítési módszer alkalmazása mellett döntöttünk, és mélyinterjúkat készítettünk volt és jelenlegi tagokkal. Ezek olyan kérdéssorra épültek, mely a legmeghatározóbb faktorokra fókuszált amellett, hogy a legtöbb interjú esetében külön témákra is kitértünk az alanyok egyedi szituációiknak köszönhetően.
Az interjúk befejeztével megerősítést nyert az eredeti hipotézisünk, miszerint ezen vállalatok sikerének titka abban rejlik, hogy gyorsan, könnyen elérhető meggazdagodást ígérnek a fiataloknak, és mindezt flexibilis munkaidőben. Emellett az is beigazolódott, hogy ezek az ígéretek nem mindig kerülnek betartásra. Az interjúalanyaink többsége nem keresett semennyit, vagy a befektetett munkájához képest nem eleget ilyesfajta üzletekkel. Az MLM cégek pedig rendszerint leveszik magukról a felelősséget azzal, hogy azért nincs belőle bevétele a tagoknak, mert nem tesznek meg mindent és nem hisznek eléggé a rendszerben.



